Franciscus a Dintavilla, Dei et sancte sedis apostolice gratia, episcopus Autissiodor, dilectis nobis in Christo magistris Joanni Sevin nostre Autissiodor. ecclesie canonico, Desiderio Breton ejusdem ecclesie achipresbytero et Claudio Morlon in juribus licenciato, salutem in Domino. Ex parte dilecti nostri magistri Florentini de la Barre, dicte ecclesie nostre decani, nobis expositum fuit in parochia seu territorio de Parliaco, nostre diecesis, sitam esse quandam parvam silvam vulgo decani silvam nuncupatam, continentem circiter viginti-quatuor jugera seu arpenta terre, quorum sex aut septem arpenta plantatis sparsim arbusculis repleta, quingentas ad summum arbores continere possunt. Quarum quidem arborum partem jam mortuam, reliquam partem brevi morituram, nullique usui, nisi focis utilem, nobis ab exponente assertum fuit, atque propterea supplicatum quatenus illi super hoc de remedio per nos provideretur opportuno, liceretque illi suam et ecclesie utilitatem ex ea silva querere. Nos in hujusmodi negotiis formam a sacris canonibus introductam sequi volentes, vobis mandamus et committimus per presentes ut ad ipsum in quo sita est ea decani silva vos transferentes, bene ac diligenter illam visitetis et perlustretis, totasque arbores circumspiciatis, viveque ne sint an mortue, quandiu stare possint, et quibus usibus apte, vestramque visitationem fideliter scriptam, clausam et signatam ad nos mittere curetis, ut unde quod equum bonumque fuerit maturius decernatur. Datum Autissiodori, sub nostro sigillo, die secunda mensis aprilis, anno Domini millesimo quingentesimo quinquagesimo primo, post Pascha. Sic signatum, Franciscus a Dintavilla, episcopus Autiss. et paulo inferius: De mandato R.D. episcopi, Duchié.